
Uznesenie Okresný súd Stará Ľubovňa v rodinnoprávnej veci starostlivosti súdu o maloleté dieťa: A. B., nar. XX.XX.XXXX, trvale bytom C. D. XX, XXX XX C., zastúpené kolíznym opatrovníkom: Úrad práce, sociálnych vecí a rodiny Stará Ľubovňa, Farbiarska 1653/57, 064 01 Stará Ľubovňa, dieťa rodičov, matka: E. B., nar. XX.XX.XXXX, trvale bytom C. D. XX, XXX XX C., otec: A. B., nar. XX.XX.XXXX, trvale bytom C. D. XX, XXX XX C., zastúpený Mgr. Tomáš Herman, advokát, Advokátska kancelária so sídlom Kmeťová 13, Košice, o návrhu matky na zvýšenie výživného, o späťvzatí návrhu, takto rozhodol: I. Súd konanie z a s t a v u j e. II. Žiaden z účastníkov nemá nárok na náhradu trov konania. odôvodnenie: 1. Matka mal. dieťaťa (ďalej len navrhovateľka) sa návrhom doručeným súdu dňa 17.09.2024 domáhala, zvýšenia výživného, ktoré bolo naposledy stanovené rozsudkom sp. zn. 2P/16/2022 zo sumy 200 eur mesačne na sumu 350 eur mesačne počnúc dňom podania návrhu. 2. Uznesením č.k. 2P/104/2024-11 zo dňa 20.09.2024 súd ustanovil mal. dieťaťu kolízneho opatrovníka Úrad práce, sociálnych vecí a rodiny Stará Ľubovňa. 3. Dňa 29.10.2024 sa uskutočnilo v rámci projektu cochem informatívne stretnutie, na ktorom sa rodičia na predmete konania nedohodli. 4. Dňa 05.11.2024 doručila navrhovateľka písomné podanie, v ktorom uviedla, že svoj návrh na zvýšenie výživného prehodnotila a berie ho späť. Späťvzatie návrhu súd doručil právnemu zástupcovi otca mal. dieťaťa a kolíznemu opatrovníkovi, súčasne ich vyzval aby sa k spaťvzatiu návrhu vyjadrili, s tým, že v prípade, ak sa nevyjadria bude mať súd zato, že proti späťvzatiu nemajú žiadne námietky. Kolízny opatrovník podaním doručeným súdu dňa 15.11.2024 oznámil, že so späťvzatím návrhu súhlasí. Otec dieťaťa sa k späťvzatiu návrhu nevyjadril. 5. Podľa § 29 ods. 1 Civilného mimosporového poriadku (ďalej len ,,C.m.p.“), navrhovateľ môže počas konania zobrať návrh na začatie konania späť, a to celkom alebo sčasti. Ak je návrh vzatý späť celkom, súd konanie zastaví. Ak je návrh vzatý späť sčasti, súd konanie v tejto časti zastaví. 6. Podľa § 29 ods. 2 C.m.p. súd konanie nezastaví, ak sa mohlo začať aj bez návrhu a je potrebné v konaní pokračovať. 7. Podľa § 29 ods. 3 C.m.p. súd konanie nezastaví, ak niektorý z účastníkov so späťvzatím návrhu z vážnych dôvodov nesúhlasí.
8. Podľa § 52 C.m.p. žiaden z účastníkov nemá nárok na náhradu trov konania, ak tento zákon neustanovuje inak. 9. Súd v mimosporových konaniach (ktorým je aj konanie vo veci starostlivosti súdu o maloletých) nie je tak striktne viazaný procesnými návrhmi a podaniami navrhovateľa, ako je to v prísne sporových konaniach, (v ktorých je súd povinný rešpektovať dôsledne procesné postavenie žalobcu a skutočnosť, že ako dominus litis má právo disponovať konaním a sporom, ktoré sám inicioval) a môže podľa ustanovenia § 29 ods. 2 a ods. 3 C.m.p. . výnimočne, napriek späťvzatiu návrhu, pokračovať v konaní a to za predpokladu, ak mohlo konanie začať aj bez návrhu a je potrebné v konaní pokračovať, alebo v prípadne ak niektorý z účastníkov (s výnimkou toho, ktorý späťvzatie procesne účinne urobil) so späťvzatím návrhu z vážnych dôvodov nesúhlasí. V danom prípade však ani jeden zo zákonných dôvodov možného pokračovania v konaní napriek späťvzatiu návrhu do úvahy nepripadá. Účastníci konania neoznámili vážny dôvod pre ktorý by súd v konaní mal pokračovať ani súd nezistil potrebu pokračovania v konaní. 9. Z uvedených dôvodov v súlade s citovanými zákonnými ustanoveniami súd konanie zastavil. 10. O trovách konania súd rozhodol podľa § 52 C.mp. podľa ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto uzneseniu je prípustné odvolanie, ktoré sa podáva do 15 dňa odo dňa jeho doručenia na súde, proti rozhodnutiu ktorého odvolanie smeruje. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

